钦定古今图书集成/明伦汇编/宫闱典/第002卷 > 汉
## 钦定古今图书集成/明伦汇编/宫闱典/第002卷 > 汉

汉中宫称“皇后”，次设夫人，又有美人、良人之属，凡十
四等。为皇后。皇太后宫设詹事，后更少府，又更大长
秋，或用中人，或士人为之。又有卫尉、中太仆，各率其
属。

按《汉书外戚传序》：“自古受命帝王及继体守文之君，
非独内德茂也，盖亦有外戚之助焉。夏之兴也以涂
山，而桀之放也用末喜；殷之兴也以有娀及有㜪，而
纣之灭也嬖妲己；周之兴也以姜嫄及太任、太姒，而
幽王之禽也淫褒姒。故《易》基《乾坤》，《诗》首《关雎》，《书》美釐
降，《春秋》讥不亲迎。夫妇之际，人道之大伦也。礼之用”，
唯昏姻为兢兢。夫乐调而四时和，阴阳之变，万物之
统也，可不慎与？人能弘道，末如命何甚哉？妃匹之爱，
君不能得之臣，父不能得之子，况卑下乎？既驩合矣，
或不能成子姓。成子姓矣，而不能要其终，岂非命也
哉！孔子罕言命，盖难言之，非通幽明之变，恶能识乎
性命？汉兴，因秦之称号，帝母称皇太后；“祖母”称《太皇
太后》；“适”称“皇后。”

〈注〉师古曰：“适读曰嫡，后亦君也。天曰皇天，地曰后土，故天子之妃以后为称，取象二仪。”

妾皆称“夫人。”又有“美人”、“良人”、“八子”、七子、“长使”、“少使”之
号焉。

师古曰：“良，善也。八七，禄秩之差也。长使、少使，主供使者。”

至武帝制，“倢伃、𫰛娥傛、华充依”，各有爵位。

师古曰：“倢，言接幸于上也。伃，美称也。𫰛娥，皆美貌也。傛傛，犹言弈弈也，便习之意也。充依，言充后庭而依秩序也。”

而元帝加“昭仪”之号。

师古曰：“昭显其仪，示隆重也。”

凡十四等云：

师古曰：“除皇后自昭仪以下至秩百石，十四等。”

昭仪，位视丞相，爵比诸侯王；倢伃视上卿，比列侯；𫰛
娥视中二千石，比关内侯；傛华视真二千石，比太上
造；美人视二千石，比少上造；八子视千石，比中更；充
依视千石，比左更；七子视八百石，比右庶长；良人视
八百石，比左庶长；长使视六百石，比五大夫；少使视
四百石，比公乘；五官视三百石；顺常视二百石；“无涓”
共和，娱灵保林，良使夜者皆视百石。

师古曰：“涓，絜也。无涓，言无所不絜也。共读曰恭，言恭顺而和柔也。娱灵，可以娱乐情灵也。保，安也。保林，言其可安众如林也。良使，使令之善者也。夜者，主职夜事。”

“《上家人子》，中家人子”，视有秩斗食云。

师古曰：“家人子者，言采择良家子以入宫，未有职号，但称家人子也。斗食，谓佐史也。谓之斗食者，言一岁不满百石，日食一斗二升。”

五官以下葬司马门外。

服虔曰：“陵上，司马门之外。”

按《百官公卿表》：“詹事，秦官。”

〈注〉应劭曰：“詹，省也，给也。”臣瓒曰：“茂陵书詹事，秩真二千石

师古曰：“皇后、太子各置詹事，随其所在以名官。”

又中长秋私府、永巷、仓厩、祠祀、食官令、长丞，诸宦宫
皆属焉。

师古曰：“自此以上，皆皇后之官。”

成帝鸿嘉三年，省詹事官，并属大长秋。

《师古》曰：“省皇后、詹事，总属长秋也。”

长信詹事，掌皇太后宫，景帝中六年，更名“长信少府。”

张晏曰：“以太后所居宫为名也。居长信宫则曰长信少府，居长乐宫则曰长乐少府也。”

平帝元始四年，更名“长乐少府。”

《将行》，秦官。

应劭曰：“皇后卿也。”

《景帝》中六年，更名“大长秋。”

师古曰：“秋者，收成之时，长者，恒久之义，故以为皇后官名。”

或用中人，或用士人。

师古曰：“中人，奄人也。”

卫尉，秦官，掌宫门卫屯兵。长乐、建章、甘泉卫尉，皆掌
其宫。

师古曰：“各随所掌之宫以名官。”

中太仆，掌皇太后舆马，不常置也。武帝太初元年，更
名家马为“挏马”，初置路𫐉。

应劭曰：“主乳马，取其汁挏治之，味酢可饮，因以名官也　。” 如淳曰：“主乳马，以韦革为夹兜，受数斗，盛马乳，挏取其上肥，因名曰挏马。” 《礼乐志》：“丞相孔光奏省乐官七十二人，给大官挏马酒。” 今梁州亦名马酪为马酒　。师古曰：“挏，音徒孔反。”